Finlands hvite roses orden

Finlands Hvite Roses Orden (finsk: Suomen Valkoisen Ruusun ritarikunta, svensk: Finlands Vita Ros' orden) er en finsk orden. Den ble innstiftet 28. januar 1919 av riksforstander Carl Gustaf Mannerheim. Finlands hvite roses orden er oppkalt etter de heraldiske rosene som finnes i Finlands riksvåpen.  Finlands president er ordenens stormester og bærer storkorset med kjede.

 Bakgrunn 
Ordenen ble etablert etter initiativ fra Carl Gustaf Mannerheim som en permanent erstatning for Frihetskorset, der utnevnelser ble innstilt etter Finlands selvstendighetskamp var vunnet.Klinge 2007, s. 125. Finlands hvite roses orden ble innstiftet 28. januar 1919. Det var samme dag som tildeling av Frihetskorset ble innstilt.Talvio 2007, s. 135. Den nye ordenen skulle belønne både sivil og militær innsats, men også benyttes til belønning av utlendinger.Bergroth 1983, s. 10.

Ordenens navn viser til rosene i Finlands riksvåpen.

 Inndeling 
Ordenen fikk fem trinn, der øverste trinn, storkors, også kan tildeles med kjede. I tillegg til ordenens fem ordinære trinn, kom et fortjenstkors og en medalje i tre valører.

Finlands hvite roses orden har disse ni trinnene:«Finlands Vita Ros' orden» , Republikken Finlands president. Lest 1. november 2015.
Ordensklasser
 80px  Storkors 
 80px Kommandørtegnet av 1. klasse 
 80px Kommandørtegnet
 80px Riddertegnet av 1. klasse 
 80px Riddertegnet

Fortjensttegn og medaljer
 80px Fortjenstkorset
 80px Medalje av 1. klasse med gullkors
 80px Medalje av 1. klasse
 80px Medalje

 Insignier 
Ordenstegnet er et hvitt kors med en midtmedaljong som har en hvit heraldisk rose på blå bunn. Øvre del av Finlands løve med pansret arm og hevet sverd er plassert mellom korsarmene.Hieronymussen og Lundø 1966, s. 112. Ordenstegnet er i gull, bortsett fra for riddere, der det er i sølv.Tiainen 2010, s. 101.

Ordensstjernen har fem grupper av stråler. Rosemotivet omgitt av en bord med innskriften «ISÄNMAAN HYVÄKSI» er plassert på en medaljong i midten. Opprinnelig var ordensstjernen vendt med én spiss ned, men dette ble i 1936 endret slik at den ene spissen peker oppover.

mini|President Urho Kekkonen avbildet på frimerke fra 1980. Presidenten bærer ordenskjedet for Finlands hvite roses orden, ordensbåndet for Frihetskorsets orden og ordensstjernene for Finlands tre ordener
Ordenskjedet hadde opprinnelig ledd med hakekors. Disse ble i 1963 erstattet av grankors etter initiativ fra president Uhro Kekkonen.Bergroth 1987, s. 10 og 14. Etter dette har ordenskjedet ledd bestående av ni roser og ni grankors.

I særskilte tilfeller kan ordenstegnene utføres med briljanter. For innsats i krig kan ordenstegnene tildeles med sverd.

Fortjenstkorset er i sølv og har samme utforming som ordenstegnet. Medaljene er runde og bærer det hvit- og blåemaljerte rosemotivet fra ordenstegnet på avers, mens de på revers har en eikekvist og et sverd sammen med en oppstigende sol og innskriften «ISÄNMAAN HYVÄKSI» i en bue nederst. For medaljen av 1. klasse med gullkors er korset forgylt. Medaljen av 1. klasse er i sølv og medaljen av laveste valør er i bronse eller tambak.Tiainen 2010, s. 101–102.

Ordens- og medaljebånd er mørkt blått. 

Ordensinsigniene er utformet av kunstneren Akseli Gallen-Kallela. Det modifiserte ordenskjedet fikk grankvistmotiv tegnet av heraldikeren Gustaf von Numers.Bergroth 1987, s. 14. 

 Tildeling 
Ordenskjedet bæres av presidenten som stormester. Det kan også tildeles utenlandske statsoverhoder. Finlands Hvite Roses Orden tildeles finske borgere for statsborgerlige fortjenester og til utlendinger for fortjenester for Finland. Den som er tildelt en lavere grad av Finlands hvite roses orden vil, om det blir aktuelt med en ny utmerkelse, gjerne tildeles et høyere  nivå av Finlands løves orden.Klinge 2007, s. 127.

 Referanser 

 Kilder 
 Bergroth, Tom: «Finlands ridderordener», i Roser og løver på kors og skjold. Finsk design i dekorationer og riddervåbener, København: De kongelige ordeners kapitel, 1983, s. 5–16
 Hieronymussen, Poul Ohm og Jørgen Lundø: Europæiske ordner i farver, København: Politikens forlag, 1966, s. 112
 Klinge, Matti: «Ordensväsendet i Finland», i John Strömberg, Jussi Nuorteva og Christina Forssell (red.): Valtio palkitsee. Staten belönar, Helsingfors: Suomalaisen Kirjallisuuden Seura, 2007, s. 119–127
 Talvio, Tukka: «Finlands riddarordnar och deras tecken», i John Strömberg, Jussi Nuorteva og Christina Forssell (red.): Valtio palkitsee. Staten belönar, Helsingfors: Suomalaisen Kirjallisuuden Seura, 2007, s. 129–139
 Tiainen, Jani: Suomen kunniamerkit. The orders, decorations and medals of Finland, Tammerfors: Apali, 2010

 Eksterne lenker 

 Ordenskansliet


Kategori:Utmerkelser etablert i 1919